Христо Смирненски
Есенни листа

chitanka.info

1.

Унесена в мечти, самата ти мечта,

очакваш ме сега на дървената пейка,

край тебе ронят се посърнали листа,

над тебе сякаш бди надвисналата вейка.

В очите ти блести лъчът на ведър ден,

по устни кат рубин потрепва звучна песен,

от погледа ти син опит и запленен,

ще спра при тебе аз в безумен блян унесен.

С възторжени очи и с трепетни ръце

аз ще пристъпя тихо, бавно и свенливо

тях — белите цветя на своето сърце —

пред твоите крака ще сложа мълчаливо.

2.

Сред всички жени

едничка плени

сърцето ми ти.

Кат мъничък цвет,

кат блен на поет

пред мен се вести.

В сърцето лъчи

от чудни очи

трептят и пламтят.

В душа ми цветя

посред есента

за тебе цъфтят.

За тебе са те,

за тебе, дете,

ела набери.

А после със тях

без свян и без грях

ти друг надари.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.